Kennisgewings oor onteiening op pad | Netwerk24
Kennisgewings oor onteiening op pad
Deur Philda Essop 06 Augustus 2018 20:24
Pres. Cyril Ramaphosa.
Kennisgewings vir onteiening is die voorland van ’n groep plaaseienaars wat vroeër geweier het om die staat se koopaanbod vir hul grond te aanvaar.
Hulle gaan as “proefkonyne” gebruik word wanneer die ANC art. 25 van die Grondwet in die hof toets.
Dit het die naweek aan die lig gekom dat die ANC 139 plase in die oog het wat hy sonder vergoeding wil onteien.
Die party het in Mei gesê hy wil die argument in die hof toets dat grondonteiening sonder vergoeding kragtens huidige wetgewing moontlik is.
City Press het Sondag berig die ANC het 139 plase gekies wat hy in die komende weke wil onteien.
Die ANC het 139 plase gekies wat hy in die komende weke wil onteien.
Die nasionale uitvoerende komitee (NUK) van die ANC het glo verlede week op sy lekgotla die departement van landelike ontwikkeling en grondhervorming die groen lig gegee om voort te gaan met die proses in die grondeisehof waarin die staat vir die eerste keer sal weier om markverwante vergoeding vir geïdentifiseerde grond te betaal.
Ronald Lamola, ’n lid van die NUK, het by navraag oor die ligging van die plase gesê die party kan nie die berig bevestig of kommentaar daarop lewer nie. Die departement sal reageer sodra hy gereed is.
Die normale prosesse is deur die departement onderneem wat betref dié plase, maar die eienaars het die departement se koopaanbod geweier
Linda Page, woordvoerder oor landelike ontwikkeling en grondhervorming, het in e-pos verduidelik: “Die plase is in verskillende dele van die land en val binne die programme van die departement.
“Die normale prosesse is deur die departement onderneem wat betref dié plase, maar die eienaars het die departement se koopaanbod geweier. Die aanbod was gegrond op die waardasies wat die kantoor van die waardeerder-generaal vir grond gedoen het ingevolge die Wet op Eiendomswaardasies.
“Dit is belangrik om te weet die wet vereis tans dat die minister ’n kennisgewing van onteiening aan die grondeienaar beteken voordat onteiening kan plaasvind. Die eienaar van die grond sal die geleentheid hê om te reageer ingevolge die Wet op die Bevordering van Administratiewe Geregtigheid.”
* Pres. Cyril Ramaphosa het verlede week onverwags ná die lekgotla aangekondig dat die ANC ’n wysiging aan die Grondwet sal ondersteun om die omstandighede waaronder grondonteiening sonder vergoeding kan plaasvind, duidelik uit te stippel.
Meer oor: Cyril Ramaphosa | Plase | Sonder Vergoeding | Onteiening | Kennisgewings | Boere | Grondonteiening
Agri SA wil weet waar dié 139 plase is
‘Landbouweekblad’, AgriSA hou beraad oor grond
Grondonteiening het nóg risiko’s